IS- SIBT FILGĦAXIJA JIBDA T- TNEJN FILGĦODU U JISPIĊĊA L- ĦADD BILLEJL Għażiż Jaħwe , se jkolli nagħmel dak li ma qatt ma xtaqt : se jkolli nirriżenja mill- poplu tiegħek . Naf li suppost li nħossni privileġġat li nagħmel parti minn dal- poplu kbir u magħżul tiegħek , imma trid tifhem li għandi mara u għandi t- tfal u rrid nieħu ħsiebhom għax dak hu dmiri . Veru li missirijiet batew u kienu lesti jibqgħu jbatu għalik . Imma jien inzertajt bniedem dgħajjef u meta nara d- demm ikun se jħossni ħażin . Forsi ma tkunx idea ħażina jekk titkellem ftit mal- kbarat l- oħra , dawk tan- naħa l- oħra , biex forsi , ma tafx kif , l- istorja tinbidel xi ftit . Qed nistħi minnek u qed nistħi minn missirijieti , imma nippreferi nħammar wiċċi milli nħammar l- art li tajtni bid- demm tiegħi , ta' marti jew ta' uliedi . Nispera li tifhimni . Għażiż / a Brahman , se jkolli ngħaddi l- istess riżenja lilek . Ma nafx x' inhu eżatt li qiegħed jiġri . Ma' għonqi għandi mdendla tabella biex biha jagħrufni mill- bogħod . U hemm min ma jiħux gost jarani nġorr din it- tabella . Trid tifhem li jien ukoll għandi familja x' nieħu ħsieb . Trid tifhem li l- ewwel dmir hu lejn id- demm . Forsi qiegħed niżbalja imma d- demm lili jbeżżagħni . Għandek mnejn taħseb li jien bniedem dgħajjef . Jista' jkun . Imma nittama li dan ma jinkurlakx . Qed jgħidu li anki fil- qiegħ tal- Ganga hemm il- bombi lesti jtajru kull m' hemm . U jien ma rridx nittajjar . Jekk ma jimpurtax nipproponilek , int li kont minn dejjem , bħal Jaħwe , tiltaqa' ftit miegħu u ma' l- oħrajn kollha biex forsi l- affarijiet jinbidlu ftit u jien ma nibqax nibża' . Nispera li tifhimni . Għażiż Muħammad , anki lilek se jkolli nindirizzak bl- istess mod . U qed ngħid dan bl- ikbar responsabbilta' , anki jekk naf li qiegħed nonqos . Ara kemm ħuti spiċċaw stenduti . Jien ħriġt differenti . Jien beżżiegħi . U midneb ukoll għax inġib lil marti u lil uliedi qabel kollox u kulħadd . Ħares ftit sewwa u ara kemm iħarsu lejna bl- ikrah , kemm jagħtuna mill- agħar . U jien , fl- injoranza umana tiegħi , ma nistax nimmaġina meta dan kollu se jieqaf . Lili jeħduni mill- bogħod , u malli jilmħuni dlonk jobogħduni . Jien nipprova ma nobgħod lil ħadd , għalkemm nimmaġina li tifhem li fl- istat li qegħdin fih mhix ħaġa daqstant faċli din . Iżda aktar minn hekk , meta wara t- talb ta' filgħaxija nintefa' naħseb fuq il- jum li se jkun se jmut dalwaqt , nibda nħossni xxurtjat li rnexxieli nwassal jum ieħor , imma fl- istess waqt nibda nitħasseb jekk għada huwiex se jiġri l- istess . Naf li dan il- biża' għandu jħammarli wiċċi meta nara 'l ħuti l- oħra lesti jtertqu ġisimhom fl- isem l- għoli tiegħek , imma jien inzertajt bniedem ta' sinsla dgħajfa . Mhux tort tiegħi . Anki jekk jien m' jien xejn u m' jien ħadd , nixtieq nappellalek biex forsi xi darba tiltaqa' ma' l- oħrajn u forsi taraw kif nistgħu nsolvu dan il- ġenn . Inħalli f' idejk ; nafda fl- għerf tiegħek u f' ta' l- oħrajn ukoll . Għażiż Ġesu ' , xi tridni nagħmel ? Jien se nirriżenja mill- grupp tiegħek ukoll . Kollox sew , lilek sallbuk għal dak li għidt u għal dak li għamilt . Ridt tibdel id- dinja imma nixtieqek tinnota li d- dinja baqgħet ma nbidlitx . Miniex nagħti t- tort lilek , tafx , imma l- fatti huma fatti . U għalkemm nagħmel parti minn tradizzjoni antika ta' martri fl- arena Rumana u anki fl- areni Komunisti , jien inzertajt bniedem dgħajjef . Demmi nixtieq nerħih idur fil- vini ħalli nkun nista' nieħu ħsieb marti u wliedi . Naf li kont tgħid li min jiċħdek tispiċċa biex tiċħdu int ukoll , imma naf ukoll li int lest li taħfer . It- toqol qiegħed jagħfas wisq u , kif diġa' għidtlek , jien miniex ta' stoffa tajba . Ibus lis- salib li qatluk fuqu , imma minbarra li nibża' mis- salib inzertajt ma nemminx fl- erojiżmu . Għalhekk nippreferi nirtira ma' familti xi mkien fejn ma naf lil ħadd u ħadd ma jafni , 'il bogħod minn kull periklu . Nittama li tiltaqa' ftit ma' l- oħrajn li għandhom il- poter bħalek u tiddiskutu ftit is- sitwazzjoni attwali . Għażiż Budda , se nagħlaq bik u l- aħħar riżenja se ngħaddiha lilek . Jien u nipprova nikseb in- nirvana u nobdi l- liġijiet tal- karma , qiegħed ninnota li fis- sitwazzjoni attwali dan hu prattikament impossibbli . Ċedejt , veru . Niskanta kif fil- profondita' ta' ħsibijietek u tad- dixxipli ħuti , għadna ma sibniex tarf ta' dan in- niket kollu . M' għadnix niflaħ . Bejnietna hawn wisq differenzi u se nibda nemmen li din hi sitwazzjoni mingħajr soluzzjoni . Għaldaqstant , minħabba li jien għandi familja x' nieħu ħsieb , se jkolli nissottometti r- riżenja tiegħi . Forsi anki int tiltaqa' mal- bqija u flimkien turuna x' għandna nagħmlu . Imma għalissa se noqgħod waħdi . Bloggata oħra ta' imtellgħa Bis- sens - ir- rezenja mir- reliġjonijiet kollha naħseb tkun l- aktar ħaġa għaqlija li jista' jagħmel l- uman fiċ- ċirkostanzi , forsi jiġi naqra f' tiegħu u jibda jara min nuċċali naqra iktar nadif . Jekk trid taqraha , ktibt bloggata wara li qrajt din tiegħek : Mhux eżattament fuq l- istess suġġett , imma dderivata minnha . Blogg profond u jagħmel ħafna sens . . . . . ( nisthajlek tgħid int dejjem tgħid affarijiet bis sens . . . . : ) ) Nemmen li l- aktar nies tajbin u li għandhom ċertu prinċipji ta minn jghammirhom huma appuntu dawk li ma jipprattikawx ebda reliġjon . Għalkemm nħoss affinita mas- sentiment ta' din il- bloggata , nemmen li apparti affarijiet oħra li wħud minnhom huma ta' min jiċċelebrahom , r- reliġjonijiet huma wkoll espressjoni tad- diviżjonijiet li hemm fir- razza umana . . . i . e . li kieku ma kienx hemm reliġjonijiet il- bniedem ikollu jivvintahom . ħaqq għall- hamrun ! twanny , għal min ma jifhimx bl- ispanjol ittraduci jekk jogħġbok ! ! Skużani ereżija , billi l- Ispanjol jixbah ħafna lit- Taljan u t- test huwa qasir , ħsibt li l- vinjetta kienet se tinftiehem mingħajr problemi . - Ħa nipproponi lil Jaħvé u lil Allah li ta' l- inqas ikun hemm preċett komuni wieħed fir- reliġjonijiet tagħna . La qegħdin hawn , Manuel , xtaqt insaqsik xi ħaġa jekk ma jimportax . Inti mort tara r- rappreżentazzjoni tal- Kertejker ta' Pinter il- wikend li għadda ? ( Jien sfortunatament ma kellix ċans ) . Jekk iva , tista' tgħidilna ftit x' deherlek minnha ? Għoġbitek it- traduzzjoni ? Taqbel mat- titlu Il- Kertejker , flok xi kelma oħra ( ma nafx , bidillu per eżempju , imma forsi ma tfissirx eżattament l- istess ) ? Din aktarx hija l- aqwa bloggata li qatt qrajt mingħandek , jew għall- inqas , l- iżjed waħda li tfisser għalija . Ir- riżenja minn kull reliġjon hija neċessarja għal ħafna raġunijiet . Fil- każ tiegħek , nimmaġina li l- akbar motivazzjoni għal din il- mossa taf tkun il- ħsieb liberu . Fil- każ tiegħi hija iktar kwistjoni ta' ħelsien mit- taboos tal- moralità li tjassar u trattab il- moħħ , u anke , mill- aljenazzjoni li kull reliġjon bil- fors iġġib magħha . Għaldaqstant f' għajnejja r- reliġjon hi theddida għall- eżistenza , u projbizzjoni fuq kull ħsieb li jwassalna biex nifhmu xi ftit aħjar min aħna , x' aħna u anke x' m' aħniex . Ma nimmaġinax li int din wasalt għal din ir- riżenja ftit ilu . Jien minn dejjem nafek ta' din il- fehma . Kien proprju waqt dawk il- lezzjonijiet tiegħek , proprju 10 snin ilu , li jien kont twebbilt li nittanta naqbad din it- triq . Is- sens tax- xejn li jibqgħalek jaf ikun mill- ikrah , imma l- umiljazzjoni tat- twemmin fil- baħħ mingħajr ebda raġuni hija ferm iżjed ta' min jaħrabha . Kif kien xieraq , maż- żmien din ir- riżenja wasslitni f' imkejjen differenti minn tiegħek , għax mingħandek tgħallimt ukoll biex fl- aħħar mill- aħħar naħseb biss b' moħħi . Madankollu din kienet waħda mill- iżjed affarijiet ta' fejda li qatt għaddew minni . Iżda wara r- riżenja , ma kien baqgħali xejn ħlief il- mument , ix- xejn u l- eżistenza issa dejjem iżjed bla sens u tifsira . U dik fil- fatt , hija wkoll forma ta' nawżja ; li fiha nfisha m' hi xejn ħlief ir- riżultat donnu tabilħaqq aħħari , tat- taqbida fil- moħħ bejn l- esseri u x- xejn . Imma żomm , le , mhux kollox mitluf . Kif fettilli nħarbex m' ilux : " Nissokkta biħsiebi , bi hsiebi u kitbieti , inxejjen fix- xejn dan ix- xejn ta' xejni . " Is- sens tax- xejn li jibqgħalek jaf ikun mill- ikrah , imma l- umiljazzjoni tat- twemmin fil- baħħ mingħajr ebda raġuni hija ferm iżjed ta' min jaħrabha . . . . u issa li forsi sibtha , inħoss li m' għandix għala nerġa' lura . . . Jien u Nikol , ftit wara l- funeral ta' missieri , 1/5/2007